**КВАЛИФИКАЦИОННА ХАРАКТЕРИСТИКА
на специалност "ИКОНОМИЧЕСКО РЕГУЛИРАНЕ" – ОКС „МАГИСТЪР“**

1. ***Обща характеристика на магистърската програма***

Програмата по „ИКОНОМИЧЕСКО РЕГУЛИРАНЕ“ осигурява прехода към задълбочаване на знанията, уменията и компетенциите на студентите, придобили ОКС „бакалавър“ в направление 3.8 „Икономика“ и област на висше образование 3.0 „Социални, стопански и правни науки“. Нейната същност е ориентирана към профилиране в областта на регулативната политика, което се осъществява посредством обучение по дисциплини, засягащи тематиката на конкурентоспособността, фискалната, монетарната и външноикономическата политика, съвременните икономически теории, социалните и екологичните политики, глобализацията и други. Методите и практиката на преподаване, както и проверката на знанията и уменията на обучаваните, се доближават до съвременните постижения на водещи университети. Обучението акцентира върху изграждането на професионална компетентност на експертно ниво в областта на икономическото регулиране, с което предоставя приемственост и съвременно надграждане на знанията, придобити в ОКС „бакалавър“.

1. ***Цел на магистърската програма***

Организирането на обучение по настоящата програма цели изграждането на специалисти-експерти в областта на икономическото регулиране, притежаващи професионална подготовка за подбор, оценка и реализация на регулаторни дейности с икономически характер.

1. ***Вид подготовка***

Завършилите магистърската програма са бенефициенти на профилирана икономическа подготовка, състояща се от: теоретична база на регулирането на икономическата дейност, инструменти за измерване и проследяване на ефектите от регулациите, познаване на трансмисионните механизми на въздействие и последиците от съществуващи регулаторни политики. Надграждането на знанията в съответните сфери допринася за задълбочаване на теоретико-практическата подготовка по специалността.

Титуляри на включените в учебния план дисциплини са хабилитирани преподаватели – професори и доценти, а консултанти – млади преподаватели с придобита научна степен „доктор“.

***4. Компетентности***

*● Знания*

В рамките на програмата студентите придобиват знания за теориите и инструментите за регулиране на икономическата дейност за постигане на различни икономически, социални или екологични цели. В този контекст нейната роля е доразвиване на знанията, придобити от завършилите в професионално направление 3.8 „Икономика“ и област на висше образование 3.0 „Социални, стопански и правни науки“.

*● Умения*

Обучаващите се в магистърската програма „ИКОНОМИЧЕСКО РЕГУЛИРАНЕ“ ще придобият умения за изграждане на цялостен апарат за: идентифициране нуждата от регулация; разпознаване и установяване на потенциално приложимите регулаторни мерки и инструменти; разчитане на контекста на икономическите явления в сектори – обект на регулаторна намеса; извършване на оценка на въздействието на регулаторни мерки, включвайки както икономическите, така и неикономическите цели на обществото (или засегнатата група); умения за ориентиране и успешно боравене с източниците на информация за оценяване на ефекта от регулаторните политики и други.

*● Практически навици*

Студентите ще могат да извършват управленска, аналитична и консултативна дейност, свързана с регулаторните институции.

***5. Срок на обучение и реализация на завършилите специалността***

Срокът на обучение е:

* 2 семестъра - за завършили ОКС „бакалавър“ от професионално направление 3.8 „Икономика“;
* 3 семестъра - за завършили ОКС „бакалавър“ в други специалности от област на висше образование 3.0 „Социални, стопански и правни науки“.

На завършилите курса на обучение се присъжда образователно-квалификационна степен „магистър“. Дипломирането по магистърска програма „ИКОНОМИЧЕСКО РЕГУЛИРАНЕ“ дава професионална квалификация **„магистър по икономическо регулиране“**.

 Завършилите тази специалност могат да се реализират на всички равнища на публичната администрация (местна, централна, европейска), с приоритетна насоченост – нейните икономически отдели. Удачни са още институции в областта на банковото дело, застрахователни и инвестиционни компании, пенсионни фондове, научно-изследователски институти, агенции за икономически анализи и прогнози, консултантски фирми и организации. Програмата е подходяща като основа за развитие на научна кариера в сферите на политическата икономия, обществените финанси и публичната администрация.